**iSeeCars 2020-as felmérés: a Toyota az értéktartás abszolút bajnoka**

**Hegemónia a hibridek körében, dominancia a pickupok mezőnyében, győzelem a crossoverek piacán és abszolút elsőség a márkák versenyében: a Toyota idén is uralta az iSeeCars monstre értéktartási listáját. Tavalyi elsőségét megerősítve, előnyét tovább növelve 2020-ban is a Toyota végzett az élen.**

**Az autópiaci kutatásokra specializálódott,** az új és használt autók vásárlását kifinomult keresőmotorral támogató, **globális jelenlétű iSeeCars.com idén ismét összeállította az autók értéktartási rangsorát. Több mint 8,2 millió adásvételt elemeztek ki,** ennek alapján határozva meg, hogy egyes modellek milyen értékvesztéssel sújtják gazdájukat ötéves korukra, legyen szó, benzines, dízel vagy hibrid hajtású autókról.

**Ha van mezőny, ahol nem meglepő a Toyota győzelme, az a hibrideké.** Nemcsak a négy első helyet tudhatja magáénak a Toyota, de prémium testvérmárkája, a Lexus révén további két pozíciót is, így **összesen hat modell képviseli az autógyártót a Top10-es listán.** Érdekes, hogy a tíz autóból nyolc szedán, és csupán kettő (a Toyota Highlander és a Lexus RX) szabadidőjármű – ez némiképp ellent mond a crossoverek általános térnyerésének. Érdekes lesz néhány év múlva ismét megtekinteni az eredményeket: kérdés, hogy egyáltalán marad-e klasszikus személyautó a listán.

**Legkisebb értékvesztésű hibrid modellek, iSeeCars 2020**

|  |  |  |
| --- | --- | --- |
| **Rangsor** | **Modell** | **Átlagos értékvesztés 5 év után** |
| 1 | Toyota Prius | 50,60% |
| 2 | Toyota Highlander Hybrid | 52,50% |
| 3 | Toyota Camry Hybrid | 54,80% |
| 4 | Toyota Avalon Hybrid | 57,10% |
| 5 | Honda Accord Hybrid | 57,10% |
| 6 | Lexus RX 450h | 59,50% |
| 7 | Hyundai Sonata Hybrid | 60,40% |
| 8 | Lexus ES 300h | 61,00% |
| 9 | Kia Optima Hybrid | 61,90% |
| 10 | Ford Fusion Hybrid | 62,90% |

**Az iSeeCars számos további bontásban is összesítette a felmérés eredményeit;** ezek éppúgy megtekinthetők a szervezet [**honlapján**](https://news.smartermedia.hu/https://www.iseecars.com/cars-that-hold-their-value-study), mint a legrosszabb értéktartású modellek igen tanulságos listái. **Az elemzést a márkák összegzésével zárja a szervezet; innen kiderül, hogy a Toyota nemcsak megőrizte elsőségét, de javítani is tudott tavalyi** [**eredményén**](https://news.smartermedia.hu/https://news.smartermedia.hu/nemzetkozi-hirek/egyszerre-ket-monstre-felmeres-szerint-brutalisan-jo-toyota-es-lexus-modellek)**.** Az első helyezetten kívül nagy volt a mozgás az élmezőnyben, és egy új márka, a Tesla is megjelent a listán. Az elektromos gyártó egyelőre egyetlen típussal versenyez, hiszen második gyártmánya, a Model X csak jövőre lesz elég idős ahhoz, hogy felkerüljön a listára.

**Legkisebb értékvesztésű márkák, iSeeCars 2020**

|  |  |  |
| --- | --- | --- |
| **Rangsor** | **Modell (változás 2019-hez képest)** | **Átlagos értékvesztés 5 év után** |
| 1 | Toyota (0) | 42,10% |
| 2 | Porsche (+3) | 45,70% |
| 3 | Chevrolet (+4) | 46,30% |
| 4 | Jeep (-1) | 48,00% |
| 5 | Dodge (+4) | 48,40% |
| 6 | Subaru (0) | 48,50% |
| 7 | Honda (-3) | 48,50% |
| 8 | Tesla (-) | 48,60% |
| 9 | GMC (-1) | 48,90% |
| 10 | RAM (-8) | 49,30% |

A több mint nyolcmillió vizsgált autónak az átlagos értékvesztése 49,1 százalék: azaz egy újonnan vásárolt gépkocsi öt év elteltével újkori árának valamivel kevesebb, mint a felét éri. A legrosszabb esetben a tulajdonosnak az autóra fordított minden tíz dollárjából nem egészen három jön vissza, ha hatvan hónapnyi használat után eladná járművét – az árukat legstabilabb tartó típusok ezzel ellentétben akár a kétharmadát is megőrzik eredeti értéküknek.

A legkisebb értékvesztés Top 10-es listáján többségükben gyűjtői – de legalábbis komoly rajongói – értékkel rendelkező típusok szerepelnek. Olyan klasszikusok, mint a Jeep Wrangler (kettő és négy ajtóval) vagy a Porsche 911 és a Subaru Impreza WRX. Ha ezektől eltekintünk (hiszen esetükben voltaképpen életérzést vesz az ember), pickupok és alvázas szabadidőjárművek szerepelnek a listán – általában Toyoták.

**Legkisebb értékvesztésű modellek, iSeeCars 2020**

|  |  |  |
| --- | --- | --- |
| **Rangsor** | **Modell** | **Átlagos értékvesztés 5 év után** |
| 1 | Jeep Wrangler Unlimited1 | 30,90% |
| 2 | Toyota Tacoma | 32,40% |
| 3 | Jeep Wrangler | 32,80% |
| 4 | Porsche 911 | 36,00% |
| 5 | Toyota Tundra | 37,00% |
| 6 | Toyota 4Runner | 38,50% |
| 7 | Subaru WRX | 39,80% |
| 8 | Dodge Challenger | 40,60% |
| 9 | GMC Canyon | 41,20% |
| 10 | Nissan Frontier | 43,50% |

1 A Jeep Wrangler Unlimited a Jeep Wrangler hosszabb tengelytávú, négyajtós kiadása, a Jeep azonban önálló modellként forgalmazza, így a felmérésben is külön szerepel.

A középkategóriás Toyota Tacoma és nagy testvére, a Tundra mellett a velük közös műszaki alapokra épülő 4Runner alvázas szabadidőjármű is felkerült a listára (ez egyben azt is jelenti, hogy a Tacoma és a Tundra vezeti a pickupok értéktartási rangsorát). Jelenleg ezek a típusok nem kaphatók az európai uniós piacokon.

Hamarosan érkező utódaik azonban egy olyan, új generációs platformra épülnek majd (a kompakt Hilux-szal egyetemben), amely a várakozások szerint lehetővé teszi a hibrid hajtásláncok alkalmazását; ez akár Európában is gazdaságosan üzemeltethetővé tenné ezeket a járműveket.

Kapható viszont a Toyota RAV4 és a Toyota Highlander, a Camry-vel közös GA-K padlólemezen nyugvó szabadidőjármű-páros. **A RAV4 értéktartás dolgában minden más önhordó karosszériás szabadidőjárművet felülmúlt az iSeeCars elemzésén,** a Highlander pedig harmadikként léphetett fel ugyanerre a képzeletbeli dobogóra.

Ha összemossuk az alvázas és önhordó padlós szabadidőjárműveket, a Top 10-es listán három Toyota modellel találkozunk – egyetlen más márka sem képviselteti magát nagyobb számban a legjobbak között.

**Legkisebb értékvesztésű crossoverek, iSeeCars 2020**

|  |  |  |
| --- | --- | --- |
| **Rangsor** | **Modell** | **Átlagos értékvesztés 5 év után** |
| 1 | Jeep Wrangler Unlimited | 30,90% |
| 2 | Jeep Wrangler | 32,80% |
| 3 | Toyota 4Runner | 38,50% |
| 4 | Toyota RAV4 | 45,70% |
| 5 | Honda CR-V | 45,80% |
| 6 | Toyota Highlander | 47,80% |
| 7 | Jeep Renegade | 49,40% |
| 8 | Subaru Forester | 51,10% |
| 9 | Mitsubishi Outlander Sport | 51,80% |
| 10 | Kia Sportage | 52,00% |

Fotók: *Toyota, Lexus*

Adatok: *iseecars.com*

Kiadta a Smarter Média Kommunikációs Ügynökség (<http://news.smartermedia.hu>)

Forrás: https://news.smartermedia.hu/nemzetkozi-hirek/iseecars-2020-felmeres-toyota-az-ertektartas-abszolut-bajnoka